Vastu võetud Käsmu külaseltsi üldkoosolekul 31.05.2015

Muudetud Käsmu külaseltsi üldkoosolekul 09.06.2018

**KÄSMU KÜLA ARENGUKAVA
2016 - 2021**

**1. Sissejuhatus**

Käsmu küla paikneb Lääne - Virumaal Haljala vallas Käsmu poolsaarel. Küla on monoliitne ja eraldiseisev umbküla, sest külasse sisenev tee on ühtlasi ka väljapääsu teeks. Käsmu on rannaküla, mis on ühest küljest piiratud metsaga, teisest Käsmu lahega.

**Käsmu küla arengukava peamisteks eesmärkideks on** külaomanäolisuse ja kogukonna elujõulisuse säilitamine**,** oluliste objektide heakord ja säilimine**,** traditsioonide hoidmine ja edasi arendaminening turvalise ja kvaliteetse elukeskkonna tagamine.

**Oluliseks peetakse** info jagamist, küla sümboolika olemasolu, tõmbekeskustega bussiühenduse säilimist, ostu- ja toitlustuskorralduse võimalusi, majutusasutuste võrgustiku ja rannakalapüügi säilimist. ***Kõige selle juures peetakse tähtsaks koostööd Haljala vallavalitsuse, kohalike ettevõtjate, traditsiooniliste suveürituste korraldajate ja kohaliku elanikkonnaga*.**

**Hetkel võib tõdeda**:

* külal on olemas oma lipp
* külal on olemas oma sümbol – kuldne rooliratas
* külal on olemas oma moto: **„Käsmu – kaptenite küla“**
* külal on olemas vajalikul määral teotahtelist inimkapitali.

**Külas on tõsisteks probleemideks**:

* veevarustus – küla kasvab, uute veetrasside ja puurkaevu rajamine on hädavajalik;
* transpordikorraldus – suvine transpordirohkus nõuab liikluse ja parkimise korraldamist;
* külale oluliste objektide heakord ja säilimine – rahvamaja, bussijaam, muul, majakas, kiigeplats, kindralikabeli, kirik, kalmistu;
* liiga väikesed ehituskrundid - küla kaotab omanäolisuse tänu liigsele ehitustihedusele.

**2. Käsmu küla hetkeolukord ja üldine kirjeldus**

**Ajalooline taust.** Käsmu nime (ka Kesamo või Kasperwiek) mainitakse ürikutes esmakordselt 1453. aastal. Käsmu oli algselt suvine kalastamiskoht. Püsiasustus tekkis 16. sajandil, mil külas elas üheksa peret. Kehvad põllud ja vähene kalavaru soodustasid sõbrakaubanduse arengut Soomega. Esimesed suuremad laevad osteti salasoola vedamisest saadud rahaga. Hilisemat piiritusevedu peeti Käsmu uhketele meestele mittesobivaks. Aktiivne merendustegevus jääb 19.sajandisse ja 20.sajandi esimesse poolde, siis ehitati laevu, sõideti merd, ehitati kirik (1863), merekool (1884), majakas (1891) ja rahvamaja (1918). Enamus ehitisi valmis Käsmu meremeeste oma raha eest.

Enne esimest ilmasõda registreeriti Käsmus 54 alust. Kahemastilised sõitsid Inglismaani, kolmemastilised üle Atlandi. Esimene Käsmu purjekas sõitis Ameerikasse 1891. Vabariigi lõpuaastatel oli Käsmu meestel juba 15 aurikut. Käsmu merenduse ajaloo jooksul oli siin kokku 64 kaptenit ning küla ongi kuulsust kogunud kaptenite külana. Käsmu oli pigem naisteküla, sest igal aastal oli merel ära umbes 150 meest. Laevadele pandi ikka naiste ja tütarde nimed (Elna, Liisa, Maia, Linda, Salme). Ideaaliks oli kapteni elukutse, mis määras elustiili ja seadis kõigile omad nõudmised. Käsmu omapäraks olid valged majad ja kõrged lipumastid. Vaatamata uhkele elustiilile ei pidanud kapteniprouad paljuks lehma pidada ja kartulimaad harida. 1939. aastal oli Käsmus 500 elanikku. Uhkust ja kuulsust jätkus nõukogude võimuni.

Suvituskohana avastas Käsmu kindral Dellingshausen 1840. aastal. Sellest alates on siin puhanud kunstnikke, kirjanikke, ülikoolide õppejõude, muusikuid, teadlasi. Siin on suvitanud Edmund Russow, Anastassia Tsvetajeva, Peter Ustinov, Romulus Tiitus, Dagmar Normet, Lev Rubinstein, Nikolai Rakov, Ülo Vinter, Arvo Pärt, Gustav Ernesaks, Boriss Tamm, Arnold Koop, Helgi Sallo.

**Küla paiknemine.** Käsmu asub Eesti põhjarannikul Lahemaa Rahvuspargi territooriumil. Küla paikneb Käsmu poolsaarel piki kivist merekallast. Läänes külgneb poolsaar Eru ja idas Käsmu lahega. Käsmu poolsaare loodetipp kannab Palganeeme nime. Rannikualadele iseloomulikuna on Käsmu ridaküla, kus asustus on tihedalt koondunud peatänava äärde. Hoonestust ja tänavatevõrku arvestades võiks Käsmut pigem aleviks kui külaks pidada. Vahemaa Võsuga on 6 km, Rakverega ca 40 km ja Tallinnaga ca 80 km.

**Küla looduslikud olud.** Käsmu lahton põhjatuulte eest hästi kaitstud. Ühel pool on Käsmu poolsaar, teisel Vergi poolsaare Lobi neem. Lahesuu on umbes 3 km lai, keskmiselt 12 m sügav, sügavus suudmes 27 m. Käsmu järv paikneb Käsmu poolsaare lõunaosas merest ainult 200 m kaugusel. Järv on 1 km pikk, 560 m lai, keskmine sügavus ca 2 m. Kõige sügavam on järve keskosa, ca 3 meetrit ning seal on põhi ligi meetri paksuselt mudaga kaetud. Läänekaldal leidub liivast põhja. Järvel on ühendus nii Eru kui Käsmu lahega. Põhiline väljavool toimub Käsmu lahte.

Küla alguses paikneb Saadumetsa Suurkivi (kõrgus 5 m, ümbermõõt 21,8 m). Lemetikivi asub meres ja on oma nime saanud talu järgi (kõrgus 5,2 m, aastaarv 1846 ja joon tähistavad tolleaegse merevee seisu). Enne Kuradisaart on Vana-Jüri kivid, millest kõrgeim 5,5 m. Umbes kilomeeteri kaugusel külast asub suurim metsa rändrahn Matsikivi (kõrgus 4,8 m, ümbermõõt 24,7 m). Käsmu metsas asuv kivikülv on üks suuremaid ja omapärasemaid Eestis. Käsmu poolsaare tipu lähedal on Saartneem ehk Roosisaar (nimi tulnud saarel kasvavast kurdlehisest roosist). Rahvasuus kutsutakse saart ka legendijärgselt Kuradisaareks.Loodusolude on oma tegevusega külale ohtlikku mõju avaldanud. Mere lähedus õõnestab kallast ja lõhub muuli. Õõnestustegevuse peatamiseks on tulnud külaelanikel rannajoont kividega kindlustada. Tormid on muutnud rannajoont leinakaskede nurgas, kus praegu asub õnnekivihunnik, muuli juures ja supelrandades.

**Käsmu Rahvamaja.** Küla on tuntud rohkete kultuurimälestiste poolest ning külale ja kogukonnale üks olulisemaid objekte on 100aastane rahvamaja.

Vanasti oli Käsmu meremeeste küla, kus asus ka Käsmu merekool. Tol ajal kasutati pidude pidamiseks merekooli saali, kuid rahvast käis koos palju ja peagi tekkis vajadus suurema pidumaja järele. Kohalikud elanikud, kaptenid ja meremehed annetasid raha ning nii koguti vajalik summa.

1.juulil 1911.a. asutati Käsmu Kaubalaevastiku Meremeeste Selts, mille liikmeteks olid meremehed ning seltsimaja nurgakivi asetati 14.mail 1914. Seltsimaja taheti ehitada esinduslikum, suurem ja parem lähedail asuvaist. Ehitusmaterjal saadi Käsmu metsast. Ehitusmeistriteks kutsuti August Reemann Võhma külast ja Johannes Tombak Palmse külast. Maja vundamendiks mõõdeti 7 x 14 sülda. Ehitus kestis 1914 - 1917. Ehitustegevuse katkestas ajutiselt I Maailmasõda. Sarikad olid suured ja rasked ning nende paigaldamisest võttis osa üle 20 külamehe. Viimistlustöid aitasid lõpetada talvepuhkusel olevad kohalikud meremehed.

7.jaanuaril 1918 toimus esimene peoõhtu. Saalis oli 350 istekohta ja 50 seisukohta. Esimesed ja kallimad kohad olid toolid, teised ja odavamad olid pikad pingid, kolmandad ja kõige odavamad kohad oli seisuplatsid. Dekoratsioonid valmistati vanadest laevapurjedest ning selleks kutsuti Tallinnast kohale kunstnik. Valgust andsid suurte plekk-kuplitega petrooleumilambid.

Peoõhtu avati näidendiga „Ranna Rein“. Esimese näitejuhina tegutses Aleksander Lepviikmann. Sellest alates läks küla kultuurielu hoogsaks. Peoõhtuid tuldi korraldama ka kaugematest küladest nagu Kuusalu, Kõnnu ja Vihasoo. Kuna toona liigeldi hobustega, siis sobivaim aeg pidude korraldamiseks oli talv. Ka kohalikud meremehed ja kaptenid olid siis talvepuhkusel. Käsmu Kaubalaevastiku Meremeeste Seltsi 25. aastapäevaks osteti seltsimajale 100 inimese kohvi- ja lõunaserviis, remonditi saal ja puhvet. Rahvast käis pidudel palju, eriti kiideti väga head tantsupõrandat. 1940 tõi muudatused ka Käsmu kultuuriellu, seltsimajast sai rahvamaja, külast lahkus palju inimesi.

1966 tehti majas kapitaalremont. Maja sai eterniitkatuse, juurdeehitustes asusid kino ja tegelastetoad. Rajati nõuetekohane tuletõrje veehoidla. Suvel näidati kino 3 - 4 korda nädalas. Toimusid mitmed traditsioonilised üritused, moodi läksid kohvikklubi õhtud. 1990.a. teostati hoonele pisiremont. 2008.a. oli Käsmu Rahvamaja 90.juubeliaasta ning Käsmu küla esmamainimisest möödus 555 aastat. EMTA lavakunstikooli üliõpilased tõid selleks puhuks välja etenduse „AHOI“, mis oli pühendatud Käsmule - kaptenite külale.

Käsmu rahvamaja renoveerimiseks on saadud toetust KOP-ilt, Leader-ilt ja PRIA-lt. Lisaks on maja uuenemist toetanud Vihula vald, Haljala vald ja paljud kohalikud elanikud.

**Küla majanduslik olukord**. Tööhõive külas on madal. Peamiselt käiakse tööl külast väljapoole. Ajutine elavnemine on suvel tänu rohketele turistidele. Külas on ettevõtlikke inimesi, kes tegelevad majutusasutustega ning toetavad ka küla tegemisi ja arengut: külalistemaja „Rannamännid“; kodumajutus „Sireli puhketalu“; kodumajutus „Uustalu“; kodumajutus „Vahtra turismitalu“, külalistemaja „Laane pansion“, puhkemaja „Sinisalu“, külalistemaja „Merekalda“ ja „Lainela“ puhkeküla.

Muud ettevõtted: EELK Käsmu Kogudus, MTÜ Käsmu Külaselts, MTÜ Käsmu Meremuuseum, MTÜ Käsmu Majaka Sadam.

**Küla infrastruktuur.** Lähim kauplus, post, kool, lasteaed ja arstipunkt asuvad Võsul, apteegid Haljalas ja Loksal. Lähim suurim kaubanduskeskus asub Loksal, bensiinijaam Kotkal. Küla on elektrienergiaga varustatud. Peatänav ja Põhja tänav on asfaltkattega, ülejäänud kruusakattega. Tsentraalse veetrassiga on varustatud kõik majapidamised, kanalisatsioon on lahendatud reovee kogumiskaevudega. Külas toimib süsteemne jäätmevedu.Telefoniühendust - Telia AS. Internet - Eesti Energia AS ja Telia AS. Avalik internetipunkt WiFi levialaga on meremuuseumis. Mobiili leviala on kõigil operaatoritel.

**3. Küla välis- ja sisekeskkonna analüüs**

|  |  |
| --- | --- |
| **Küla tugevused**  | **Küla nõrkused** |
| Tuntus ka väljaspool Eestit.Geograafiline asend.Vahetu mere ja metsa lähedus. Puhas ja kaunis loodus.Vabaaja veetmise võimalused looduses. Korras majad ja õued.Rahulik, turvaline ja omanäoline.Ajalooline ja hea mainega küla.Hästi säilinud muinsuskaitseobjektid. Muuseumi ja rahvamaja olemasolu.Traditsioonilised suveüritused.Külaselts ja aktiivsed inimesed. Majutusasustuste tihe võrgustik ja hea tase. | Peamiselt suvituspiirkond.Püsielanikkonna ja noorte vähesus.Vähene isetegevus.Töökohtade vähesus valla piires.Kaupluse puudumine.Vähe aktiivse puhkuse võimalusi.Halb veega varustatus.Puudub tsentraalne kanalisatsioon.Suvine transpordirohkus.Napib vahendid rahvamaja remondiks.Puudub korralik randumiskoht.Supluskohtades puuduvad riietuskabiinid.Puudub küla kiigeplats. |
| **Küla võimalused** | **Ohud külale.** |
| Bussiliiklus maakonna keskusega.Külaseltsi olemasolu.Suvised kultuuriüritused.Traditsioonilised üritused rahvamajas.Tervise- ja matkarajad.Käsmu - Võsu kergliiklustee.Omanäolisuse säilitamine.Rahastamisvõimalused tõukefondidest.Külaelanike kaasamine.Toitlustusteenuse arendamine.Küla sümboolikaga meened. Esindatus volikogus. | Käsmu mittesobivad uusehitused.Liigne ehitustegevus. Liiga väikesed ehituskrundid (1000 m2).Hooldamata kinnistud ja kinnistuga piirnevad alad.Prügikastid kinnistu piirdeaia taga.Üks toimiv puurkaev.Amortiseerunud veetrassid.Projektid ei leia rahastamist.Kaldaõõnestus, merereostus.Võsu päästekomando likvideerimine. |

**4. Visioon**

Käsmu on hea maine ja uhke ajaloolise pärandiga kaptenite küla. Käsmu on meelispaigaks neile, kes armastavad vaikust ja rahu, metsa lähedust ning merekohinat. Kes kord siia tuleb, see oma südame siia jätab. Külal on aktiivne kogukond ning küla on kaasatud ühistegevustesse. Vald hoolib oma küla tegemistest ning aitab igati arengule kaasa.

**Küla omanäolisuse indikaatoriteks on:**

* omapärase arhitektuuriga heledates toonides värvitud majad
* korras majad, õued, aiad, teed ja teeäärsed
* korras meremuuseum, majakas, rahvamaja ja kirjanikemaja
* korras kirik, kindralikabel ja kalmistu
* puhas merevesi, korras rand ja muul
* hooldatud metsaalune ja korras metsateed.

**Aastaks 2021 on küla edukaks arenguks loodud järgmised lisaväärtused:**

1. Külas ei ole uusi ehituskrunte, mis oleksid väiksemaid kui 2000 m2. (☺)
2. Toimib veevärk, on rajatud lisa puurkaev ning uued veetrassid. (☺)
3. Rahvamaja on kvaliteetselt renoveeritud. (¾)
4. Küla omanäolisust ilmestavad korras kinnistud. (¾)
5. Koostöös vallaga on korraldatud parkimine ja ekskursioonibusside liiklus. (☻)
6. Välja on ehitatud nõuetele vastav ja külaelu atraktiivsemaks muutev väikesadam. (☻)
7. Külal on rahuldav bussiliiklus tõmbekeskustega. (☺)
8. Säilinud on majutusasutuste tihe võrgustik ja hea tase. (☺)
9. Rannajoon on tugevdatud, tormid ei ohusta enam vaatamisväärsusi ja elumaju. (☻)
10. Olemas on hooajaliselt toimiv kauplus/kohvik ning söögikoht. (☺)
11. Võsu-Käsmu kergliiklustee on valmis. (☺)

5. Arengukava uuendamise kord

Käsmu küla arengukava kehtib kuni 31.12.2021. Arengukava täitmist analüüsitakse ning ajadusel viiakse sisse täiendused ja parandused. Arengukava kuulub muutmisele seoses seadusandluse muutumisega, muudatustega valla arengukavas või projektide rahastamises. Arengukava kuulub uuendamisele määratud tähtaja möödumisega.

Uue perioodi arengukava kooskõlastatakse ja kinnitatakse Käsmu külaseltsi üldkoosolekul.

**KÄSMU KÜLA 2016 – 2021 ARENGUKAVA TEGEVUSKAVA**

**Eesmärk 1: Küla korraldab ja juhib ise oma elu**

1. Küla arengukava koostamine ja heakskiitmine, vaheanalüüside tegemine, täiendamine.
	1. Külaelu edenemine läbi arengukava elluviimise.

**Eesmärk 2: Külaelu läbi ühistegevuste**

1. Heakorratalgute korraldamine, külale oluliste objektide korrastamine.
	1. Huvitegevuse korraldamine.
	2. Traditsiooniliste ühisürituste korraldamine.

**Eesmärk 3: Küla avalike objektide säilitamine ja arendamine**

1. Uue kiige ehitamine kabelimäele.
	1. Kiige ning kiigeplatsi korrashoid ja heakord.
	2. Mõisapargi heakorra tagamine koostöös RMK-ga.
	3. Rahvamaja renoveerimine:
* suure ja väikese saali remont
* köögi remont
* kütte- ja elektrisüsteemi renoveerimine
* veranda ja koridori remont
* uute laudade soetamine
	1. Koostöö suveürituste korraldajatega

**Eesmärk 4: Turvalise ja kvaliteetse elukeskkonna tagamine**

1. Käsmu - Võsu kergliiklustee rajamise toetamine.
	1. Lisa puurkaevu rajamine ja veetrasside renoveerimine.
	2. Hooajaliselt töötava väikekaupluse ja söögikoha rajamine.
	3. Parkimisalade ja parkimise keelualade määramine koostöös vallaga.
	4. Muuli renoveerimine.
	5. Koostöö- ja rahastamisvõimaluste leidmine väikesadama väljaehitamiseks.

**Eesmärk 5: Omanäolisus ja maine**

* 1. Koostöö erinevate organisatsioonide ja asutustega küla omanäolisuse säilitamiseks
	2. Iga talu väravasse talunimi koos peremärgiga.
	3. Kinnistuomanik hooldab ja hoiab korras oma krunti, hooneid ja aiatagust.
	4. Mõisapargi ja matkaradade hooldamine koostöös RMK-ga.
	5. Rannaala heakorrastamine.
	6. Riietuskabiinid randadesse ja muuli juurde.
	7. Tööhõive võimaluste aktiivne kasutamine seoses toimuvate ürituste ja ühistegevustega.
	8. Majutusasutuste heatasemeline tegevus.

**Eesmärk 6: Küla annab oma tegevusest teada**

* 1. Olemasoleva veebilehe arendamine.
	2. Artiklid valla lehes.

**Eesmärk 7: Korras küla**

* 1. Projektidest raha taotlemine.
	2. Külas ei ole uusi ehituskrunte, mis oleksid väiksemaid kui 2000 m2. Olemasolevate kinnistute väiksemaks jagamine kooskõlastatakse külaseltsiga.
	3. Kinnistut piirava aia kõrgus ei ületaks 1,20 m.
	4. Jäätmemahutid hoitakse seespool kinnistu piirdeaeda.

**Sümbolite ja märkide tähendused:**

☺ - tehtud, toimib või on olemas

☻ - veel ei ole

 ¾ - pooleli